Kumma tyttö
Kumma tyttö, kumma tyttö,
 kumma tyttö kerrassaan!
 On kuin pieni leppäkerttu,
 melkein neulan nuppi vaan.

 Nauratellen, riemahdellen
 liepsut, leijut yhtenään,
 niinkuin kuusilehdon tikka
 tiksuttelee mielissään.

 Pienen pieni, kirkassilmä –
 kumma tyttö kerrassaan!
 Naurusuuta nähdessäni
 mun on pakko nauramaan.

 Mitäs tästä elämästä...
 naurakaamme sille vaan!
 Yksintuumin naurakaamme
 hupsut huolet unholaan.

1896.